Dins del marc de l'elaboració del Mapa municipal de Catalunya, previst en l'article 28.1 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, el Departament de Governació i Relacions Institucionals va impulsar la delimitació dels municipis d'Ivars d'Urgell i de Vila-sana.
Els ajuntaments de Vila-sana i d'Ivars d'Urgell, mitjançant acords plenaris de 9 i 25 de setembre de 2008, respectivament, van iniciar l'expedient i van nomenar les comissions de delimitació municipals.
Ambdós ajuntaments van comunicar aquests acords al Departament de Governació i Relacions Institucionals.
Els dies 9 de febrer i 21 de maig de 2009, es van dur a terme les operacions de delimitació amb representació de les comissions de delimitació municipals i dels tècnics de la Generalitat de Catalunya.
Ambdós ajuntaments van arribar a un acord parcial pel que fa a la línia de terme i van mostrar la seva disconformitat respecte al tram de la línia de terme comprès entre les fites tercera i cinquena de l'Acta de l'operació practicada per reconèixer-la i a la senyalització de les fites comunes als termes municipals d'Ivars d'Urgell i de Vila-sana, de 8 d'agost de 1949.
Finalment, el 21 de maig de 2009 es va estendre una acta de les operacions de delimitació en què es reflectia el detall de la línia de terme en acord i en desacord.
Els plens dels ajuntaments de Vila-sana i d'Ivars d'Urgell, en dates 30 de juny i 3 de novembre de 2009, respectivament, van aprovar l'acta de delimitació esmentada, amb el quòrum de la majoria absoluta del nombre legal de membres de la corporació.
La delimitació de la línia de terme que va ser acceptada per ambdós ajuntaments és la que figura a la Resolució GAP/470/2010, de 2 de febrer (DOGC núm. 5577, d'1.3.2010).
El 26 de setembre de 2011, els serveis tècnics de la Direcció General d'Administració Local van emetre un informe proposta sobre les diverses propostes de delimitació.
La Comissió de Delimitació Territorial, en la sessió de 14 de desembre de 2011, va emetre un informe sobre la delimitació entre els municipis d'Ivars d'Urgell i de Vila-sana en el tram en desacord, i la Comissió Jurídica Assessora, en la sessió de 24 de maig de 2012, en va emetre un dictamen.
Atès el que disposa l'article 25 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, i els articles 27 al 38 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya, i d'acord amb els informes dels serveis tècnics de la Direcció General d'Administració Local, de la Comissió de Delimitació Territorial i el dictamen de la Comissió Jurídica Assessora,
—1 Que la delimitació entre els municipis d'Ivars d'Urgell i de Vila-sana, en el tram en desacord, és la que consta en l'Acta de l'operació practicada per reconèixer la línia de terme i assenyalar les fites comunes als termes municipals d'Ivars d'Urgell i de Vila-sana, de 8 d'agost de 1949, que està representada en el Replantejament de la línia de delimitació entre els termes municipals d'Ivars d'Urgell i de Vila-sana, fites F1 a F9, de 27 de juliol de 2007, elaborat per la Direcció General d'Administració Local i per l'Institut Cartogràfic de Catalunya.
La representació cartogràfica d'aquesta delimitació, a escala 1:5000, és la que figura a la pàgina cent dinou de l'expedient administratiu, i que es descriu a continuació:
Fita 4: se situa a Sinén, a uns deu metres al sud de la cantonada sud-oest de la Torre Sinén, i a uns noranta-quatre metres al nord del marge nord de l'Estany.
Es reconeix una fita de pedra, tombada, de forma prismàtica recta rectangular, de trenta per vint centímetres de costat a la base i noranta centímetres d'alçada.
La línia de terme reconeguda entre les fites tercera i quarta és la recta compresa entre totes dues fites.
Les coordenades UTM ETRS89 31T són: X: 328960,1 i Y: 4616948,1.
La línia de terme reconeguda entre les fites quarta i cinquena és la recta compresa entre totes dues fites. (...).
—2 Que el Departament de Governació i Relacions Institucionals i els ajuntaments afectats han de dur a terme la fitació de la línia de terme descrita en l'article anterior i la Direcció General d'Administració Local redactarà una nova acta d'atermenament, de conformitat amb el que estableix l'article 33 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya.
—3 Publicar aquesta Resolució en el Diari Oficial de la Generalitat de Catalunya.
Contra aquesta Resolució, que exhaureix la via administrativa, les persones interessades poden interposar recurs potestatiu de reposició, d'acord amb els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o interposar directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar de l'endemà de la publicació d'aquesta Resolució, d'acord amb l'article 46 de la Llei 29/1998, de 13 de juliol, reguladora de la jurisdicció contenciosa administrativa.
Les administracions públiques interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar de l'endemà de la publicació d'aquesta Resolució, d'acord amb l'article 46 de la Llei 29/1998, de 13 de juliol, sens perjudici de la possibilitat de formular el requeriment previ que estableix l'article 44 d'aquesta Llei.